**15. Verzió Nemzetközi Emberi Jogi Dokumentumfilm Fesztivál**

**DIÁK VERZIÓ**

**KÖNNYŰ LECKÉK**

*Zurbó Dorottya / Magyarország / 2018 / 78 perc –* ***eredeti nyelven, magyar felirattal***

A gyerekházasság elő menekülő Kafia két éve érkezett Magyarországra. A most tizenhét éves szomáliai lány azóta egy budapesti gyermekotthonban lakik; tanulja a nyelvet, készül a magyar érettségire és elkezdett modellkedni. Látszólag könnyen veszi az akadályokat, ám gyönyörű és magabiztos kisugárzása sok titkot rejt. Hétköznapi rutinját folyamatos kétségek övezik, mind az édesanyja hátrahagyásával, mind a kultúrájával, de valójában mindennel kapcsolatban, amiben otthon felnőtt. A kamerát lassan közel engedve magához a film egy vallomássá válik. Mit jelent a felnőtté válás küszöbén szakítani a múltaddal és teljesen átadni magad egy új identitásnak?

Előzetes: <https://vimeo.com/290252470>

**A VITATKOZÁS MŰVÉSZETE**

*Gereon Wetzel / Németország / 2018 / 97 perc –* ***eredeti nyelven, magyar és angol felirattal***

Frederico Frost Riesland vezető hírszerzőjeként temérdek elektronikus adatot nyújt át a szomszédos Amestonia sajtójának, melyek az országban zajló tömeges megfigyelésekről számolnak be. A két állam nemzetközi bíróság elé kerül. A perben négy müncheni jogászhallgató védi az államuk kiváló jogi szakemberekkel szemben. Az Edward Snowden botrányhoz hasonló elképzelt ügy a nemzetközi jogász-világbajnokság esettanulmánya. Hozzávetőleg százötven csapat verseng a legjobb egyetemekről. A teameknek eljátszott perekben kell megtalálniuk a kiskapukat, meggyőzniük a bírókat és retorikailag sarokba szorítaniuk versenytársaikat. Körről körre harcolnak, hogy eljussanak a washingtoni döntőbe, ahol a legjobbak találkoznak egymással. Ki mondta, hogy a jog unalmas?

Előzetes: <https://vimeo.com/280338067>

**SZEMBESÍTÉS**

*Heather White, Lynn Zhang / Amerikai Egyesült Államok / 2017 / 52 perc –* ***eredeti nyelven, magyar felirattal***

Ji Jeting leukémiáját a munkája okozta, ezért megpróbál kárpótlást kicsikarni a munkáltatójától. Segíteni akar másokon is, így elkezd dolgozni egy nonprofit szervezetnél, hogy támogassa azokat, akiknek munkájukból eredő betegsége vagy sérülései vannak. Rájön, hogy a környezetében több tucat embert mérgez az okostelefonok gyártása, kutatása pedig egyre több leukémiáshoz vezet el, akikről kiderül, hogy mind az Apple legfőbb kínai beszállítójának, a Foxconnak dolgoznak. Ji találkozik a munkásokkal és családjaikkal, akik a megnövekedett egészségügyi költségeik ellenére is tovább küzdenek az életben maradásért. Hatalmas erők szabadulnak fel, amikor a férfi szembesíti a helyi gyárat a tényekkel, ezzel azonban a saját biztonságát is kockára teszi.

Előzetes: <https://www.youtube.com/watch?v=mL68rayV9_I>

**FOLYTATÁS A KÖVETKEZŐ OLDALON!**

**ANGRY BIRD KÓRUSA**

*Hyewon Jee / Dél-Korea / 2016 / 88 perc –* ***eredeti nyelven, magyar és angol felirattal***

Jae-Chang Kim, azaz Angry Bird egy temperamentumos koreai operaénekes. Öt éve indította el a Banán Gyermekkórust indiai szegénynegyedekben élő fiataloknak. Nem akar profi énekeseket faragni belőlük, csak szeretne valami újat mutatni nekik. A kórus megváltoztatja a gyerekek életét: önbizalmat és új képességeket ad nekik. Sok szülő azonban – Angry Bird nem kis bosszúságára – nem tartja elég értékesnek a kórust. A film egy éven át követi az operaénekest, ahogy megpróbálja bevonni a szülőket a próbákba, hogy felkészüljenek egy közös koncertre a gyerekekkel. A projekt gyakran elkeserítő képet mutat, a zene azonban vidám kontrasztot teremt a gettóba, megérintve és közelebb hozva egymáshoz a szülőket és a gyerekeket.

Előzetes: https://vimeo.com/ondemand/singingwithangrybird/207457332

**NAGYI PROJEKT**

*Révész Bálint / Egysült Királyság, Magyarország / 2017 / 89 perc –* ***eredeti nyelven, magyar felirattal***

A film három fiatal férfi felnőtté válását és nagymamáik múltját mutatja be egy valódi és egy szimbolikus utazáson keresztül. Ahogyan a fiúk bebarangolják Európát, a nagyik – egy angol kém, egy náci táncosnő és egy magyar kommunista holokauszttúlélő – felelevenítik élményeiket, virtuális túrára invitálva a film szereplőit és nézőit a huszadik század történelmébe. Révész Bálint szellemes és friss hangvételű dokumentumfilmje nemcsak a nemzetközi filmfesztiválokon szerepelt sikerrel, idehaza a filmkritikusok legjobb dokumentumfilmnek járó díját is elnyerte.

Előzetes: <https://www.youtube.com/watch?v=7ZqkcFNV_kU>